उदयपुर। दो दिन पहले 92 हजार रुपए के नकली नोटों के साथ पकड़े गए आरोपी मेलों और भीड़भाड़ वाली दुकानों पर ये नोट चलाते थे। उनके टार्गेट ऐसे दुकान-प्रतिष्ठान थे, जहां काम ज्यादा रहने से आपाधापी में व्यापारी नोटों की जांच-परख नहीं करते थे। आरोपी सौ-सौ के नोट ही चलाते थे, जिन पर लेन-देन में अमूमन ध्यान नहीं दिया जाता।
रिमांड पर चल रहे आरोपियों ने पुलिस को बताया कि वे दुकानों के व्यस्ततम समय में जाकर वहां से राशन का सामान खरीदते थे। उन्होंने कई बार पेट्रोल पम्प पर भी नकली नोट चलाए। अब तक मिली जानकारियों के आधार पर पुलिस मान रही है कि गिरोह में नोट छापने से बड़ा काम इन्हें बाजार में चलाना था। पुलिस ऐसे लोगों की पड़ताल भी कर रही है, जिन्होंने आरोपियों से कम दाम में अधिक रुपए लेकर मार्केट में एक-एक कर चलाए हों।
व्यापारी को थमाया हजार का नकली नोट
शास्त्री सर्कल स्थित एक दुकान पर शनिवार को नकली नोट कैश में निकला। यह किसी ग्राहक ने ही व्यापारी को थमा दिया था। हालांकि व्यापारी ने पुलिस कार्रवाई में उलझने से बचने के लिए नोट अपने पास ही रख लिया।
यह था मामला : पुलिस ने गुरुवार को नकली नोट छापने और चलाने वाले गिरोह के चार सदस्यों को पकड़ा था। गिरोह में शामिल विष्णु खटीक बीएन कॉलेज मैदान पर मेले में नकली नोट चलाते हुए पकड़ा गया था। उसने एक ही दिन में सौ के तीन नकली नोट चला दिए थे। निशानदेही पर उसके साथी भी पकड़ लिए गए।
बैंकों में भी जाते हैं नकली नोट
पिछले साल बैंकों में नकली नोट पहुंचने के मामले दर्ज हुए थे। दो अगस्त को पंजाब नेशनल बैंक की चेस्ट ब्रांच में विभिन्न शाखाओं से पहुंचे नोटों में 500 के सात और 100 के दो नोट नकली मिले थे। आईसीआईसीआई बैंक की कोष शाखा में विभिन्न ब्रांचों से इकट्ठे हुए नोटों में आरबीआई, अहमदाबाद की जांच के बाद 6 जून को 500 के पंद्रह नोट और 1000 के आठ नोट और 25 अप्रैल 500 के 18 नोट नकली मिले थे। इस संबंध में थानों में मामले भी दर्ज हैं। इस बीच स्वयं सेवी संस्थाओं के प्रतिनिधियों ने बताया कि कई बार उनके यहां आई दानराशि में भी नकली नोट मिल जाते हैं।
hin_Deva hin_Deva hin_Deva hin_Deva hin_Deva hin_Deva hin_Deva